Weekenden har budt på masser af nordjysk sport: Både omkostningsfulde nederlag i Superligaen og premierekampe for et par nordjyske boksetvillinger.

Fredag var Fruensgaard-brødrene for første gang i kamp som professionelle boksere: Første mand i ringen var sværvægter Kasper Fruensgaard, der vandt på knock out i anden omgang. Morten Fruensgaards kamp i supersværvægt måtte ud i alle fire omgange og endte uafgjort. Fredag mødte Frederikshavn Whitehawks Herlev Hornets i AL-Bankligaen. Her hentede nordjyderne vigtige point i grundspillet med en 6 - 4 sejr. Lørdag havde Aalborg Vikings besøg af Falcons i Canal Digital Ligaen. Her vandt de nordjyske basketherrer 78 - 72. Holdets fjerde sejr i denne sæson. Lørdag blev der også spillet en masse håndbold: Mors-Thy og Aalborg Håndbold stødte sammen i mændenes bedste række. Her blev det til sejr til Aalborg 32-23. I 1. division tog Team Vesthimmerland imod AJAX København hjemme, og nordjyderne vandt overbevisende 32 - 27. I 2. division var der, som i Ligaen, også dømt lokalopgør: Hjallerup havde besøg af Aalborg HK - en kamp der endte uafgjort 16-16. Kvindernes 2. division bød på kamp for Vendsyssel Håndbold, der nærmest løb gæsterne fra Tjørring over ende med en sejr på 36-24. Søndag var Aalborg HIK i kamp i den bedste volleyrække. Opgøret mod Marienlyst endte ikke til HIK?s fordel: de tabte 0-3. AaB afsluttede den nordjyske sportsweekend med et dyrt nederlag på 0-2 hjemme mod AGF. Nederlaget betyder nemlig, at holdet taber flere millioner i tv-penge, der uddeles efter denne spillerunde ud fra holdenes aktuelle placering i tabellen.